P. Hrušovský, podpredseda NR SR: (2002-04-04):
Teraz dávam slovo pánovi poslancovi Oroszovi, ktorého poveril gestorský výbor ako spravodajcu pri prerokúvaní tohto návrhu zákona, aby informoval Národnú radu o stanovisku a odporúčaní výboru k ďalšiemu prerokúvaniu návrhu zákona. L. Orosz, poslanec: Ďakujem pekne, pán podpredseda. Dnes sa stalo tradíciou, že vystupujem ako spravodajca pri poslaneckých návrhoch pána poslanca Fica, možnože nielen dnes. Dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku vystúpil ako spoločný spravodajca k návrhu pána poslanca Roberta Fica na vydanie zákona o odnímaní majetku nadobudnutého nepreukázaným spôsobom. Máme to ako tlač 1336. Môžem konštatovať v zmysle § 67 a § 68 zákona o rokovacom poriadku Národnej rady, že tento návrh spĺňa náležitosti, ktoré sú uvedené v týchto paragrafoch z formálnoprávnej stránky, a takisto spĺňa náležitosti, ktoré sú uvedené v legislatívnych pravidlách. Ako spravodajca považujem za nutné upozorniť na jednu možnú pochybnosť, ktorá vyplýva z prerokúvania tohto návrhu zákona. Tá vyplýva z § 96 ods. 3 zákona č. 350/1996 Z. z. o rokovacom poriadku. V zmysle tohto známeho ustanovenia je možné predložiť návrh zákona na rokovanie až po uplynulí 6 mesiacov, ak predtým Národná rada o ňom rozhodla, že nebude pokračovať v rokovaní o takomto návrhu zákona, alebo ho jednoducho zamietla. Totiž môže vzniknúť u niekoho pochybnosť, či ide o vecne totožný návrh s tým návrhom, ktorý prerokúvala Národná rada v minulom roku, keď 17. októbra rozhodla, že nebude pokračovať v rokovaní o tomto návrhu zákona. Išlo o tlač 1147, išlo o zákon o preukazovaní pôvodu majetku. Teda ide o návrh zákona, ktorý má iný názov. A na druhej strane treba povedať, že je vecne podobný, nie totožný, ale vecne podobný, a isteže predloženie je aj s podobným účelom ako tento návrh zákona, o ktorom hovoríme. Ja túto skutočnosť v tejto chvíli nenamietam, ale považoval som za potrebné na to upozorniť. Vychádzajúc z oprávnení, ktoré pre mňa vyplývajú ako pre spravodajcu výboru z § 73 zákona o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) zákona o rokovacom poriadku Národnej rady na tom, že po rozprave odporučí tento návrh zákona prerokovať v druhom čítaní. Toto moje odporúčanie, tento môj návrh vychádza z poznania obsahu tohto návrhu zákona aj z poznania potreby takéhoto zákona v našom právnom poriadku. V zmysle § 74 ods. 1 zákona Národnej rady Slovenskej republiky o rokovacom poriadku Národnej rady a v súlade s rozhodnutím predsedu Národnej rady č. 1467 zo 14. januára 2002 odporúčam prideliť tento návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady pre verejnú správu, Výboru Národnej rady pre obranu a bezpečnosť a tiež Výboru Národnej rady pre ľudské práva a národnosti. Ďalej, v súlade s návrhom predsedu Národnej rady Slovenskej republiky navrhujem, aby úlohu gestorského výboru plnil Ústavnoprávny výbor Národnej rady Slovenskej republiky a ďalej aby výborom, ktorým bude tento návrh zákona pridelený, bola určená na prerokovanie lehota do 7. mája 2002 a gestorskému výboru lehota do 10. mája 2002. To je všetko z mojej strany, pán podpredseda, môžete otvoriť rozpravu.